Den store italienske cykelproducent Bianchi bliver fra årsskiftet ny hovedsponsor for det nordjyske cykelhold, som i år kører under navnet Team Stenca Trading-M1.

-Vi er utrolig glade for, at det netop er Bianchi, som vi har indgået en aftale med. Det giver os mulighed for at komme tættere på de mål, vi har sat os. Bianchi har et meget velkendt navn i hele cykelverdenen, og derfor glæder vi os meget til samarbejdet med dem. Bianchi har i det seneste års tid haft stor fremgang på det danske marked, og derfor er vi utrolig stolte over, at de netop har valgt at lægge navn til vores hold, siger manager og holdejer Jonas Mikkelsen. Bianchi er en af Europas ældste og største cykelproducenter og har hovedkontor i Milano i Italien. Producenten har igennem mange år været tilknyttet diverse professionelle cykelhold, og i 2003 var man hovedsponsor for det Tour de France hold, som havde Jan Ulrich som holdkaptajn.